Κώστας Μακεδόνας

Ο Κώστας Μακεδόνας (Κωνσταντίνος Πάκας) (Θεσσαλονίκη, 20 Φεβρουαρίου 1967) είναι Έλληνας τραγουδιστής και πιλότος.

Βιογραφικά στοιχεία
Γεννήθηκε στις 20 Φεβρουαρίου 1967 στη Θεσσαλονίκη, όπου και μεγάλωσε. Ξεκίνησε μαθήματα κιθάρας σε ηλικία 10 ετών και τα μαθητικά χρόνια πρωταγωνίστησε στις μουσικές εκδηλώσεις του σχολείου του.

Σταδιοδρομία
Παράλληλα με τις σπουδές του στην Ανωτάτη Βιομηχανική Σχολή Θεσσαλονίκης άρχισε να τραγουδάει σε κέντρα της Θεσσαλονίκης, όπου και τον άκουσε ο συνθέτης Σταμάτης Κραουνάκης. Το 1988 μετακόμισε στην Αθήνα και τον επόμενο χρόνο κυκλοφόρησε τον πρώτο προσωπικό του δίσκο "Δεν έχω ιδέα" σε μουσική Σταμάτη Κραουνάκη και στίχους Λίνας Νικολακοπούλου. Έκτοτε κυκλοφόρησε δεκατέσσερις ακόμα προσωπικούς δίσκους συνεργαζόμενος με πολλούς από τους μεγαλύτερους συνθέτες και στιχουργούς της ελληνικής μουσικής (Χρήστος Νικολόπουλος, Γιώργος Ζήκας, Γιώργος Θεοφάνους, Γιάννης Μαρκόπουλος, Μάνος Ελευθερίου, Νίκος Μωραΐτης, Άρης Δαβαράκης κ.ά.) αλλά συμμετείχε και σε δεκάδες δίσκους άλλων καλλιτεχνών. 

Στη μέχρι σήμερα μουσική πορεία του έχει συνεργαστεί με τα πιο γνωστά ονόματα καλλιτεχνών (Γιώργος Νταλάρας, Χαρούλα Αλεξίου, Μανώλης Μητσιάς, Άλκηστις Πρωτοψάλτη, Δήμητρα Γαλάνη, Μαρινέλλα, Ελένη Βιτάλη, Αλίκη Βουγιουκλάκη, Γλυκερία, Χρήστος Νικολόπουλος, Λαυρέντης Μαχαιρίτσας, Διονύσης Τσακνής, Θάνος Μικρούτσικος, Μίμης Πλέσσας, Κώστας Τριπολίτης, Μανώλης Ρασούλης, Φώντας Λάδης, Παντελής Θαλασσινός, Γιάννης Μπέζος, Γρηγόρης Βαλτινός, Σπύρος Παπαδόπουλος, Δημήτρης Σταρόβας, Ελένη Τσαλιγοπούλου, Γιώτα Νέγκα, Μελίνα Ασλανίδου κ.ά.). 

Το 2005 βραβεύτηκε στο Βατικανό μαζί με άλλους Έλληνες και ξένους καλλιτέχνες και προσωπικότητες για τις δωρεάν εμφανίσεις του σε φιλανθρωπικές εκδηλώσεις. Το 2013 πρωταγωνίστησε στην πιο επιτυχημένη μουσικοθεατρική παράσταση των τελευταίων δεκαετιών "Ποιος τη ζωή μου" για τη ζωή του Μίκη Θεοδωράκη σε σκηνοθεσία Θέμη Μουμουλίδη.

Το καλοκαίρι του 2015 κυκλοφόρησε το τελευταίο του ολοκληρωμένο cd με τίτλο "Δεν σου ανήκω" (Κωνσταντίνος Βελλιάδης - Τέρπανδρος) και την Άνοιξη του 2018 κυκλοφόρησε το τραγούδι "Τα πλοία της γραμμής" (Νικόλας Μαυρέσης - Νίκος Μωραΐτης) ως προάγγελος του νέου του ολοκληρωμένου cd που θα κυκλοφορήσει το Φθινόπωρο του 2018.

Το 2021 ερμήνευσε το τραγούδι Το σημάδι του Θεού το οποίο ακούστηκε στην σειρά Η Γη της ελιάς.

Πιλότος
Ο Μακεδόνας εργάζεται και ως πιλότος εναερίων γραμμών σε Airbus A320 και ως εκπαιδευτής πτήσεων.

Δισκογραφία
 Δεν έχω ιδέα (1989)
 Μόνο μια φορά (1991, μουσική-στίχοι: Σταμάτη Κραουνάκη)
 Τι 'ναι η πατρίδα μας (1992)
 Γουστάρω (1994, μουσική-στίχοι: Γιώργου Ζήκα)
 Πάμε για ορθοπεταλιές (1996, μουσική Χρήστου Νικολόπουλου και στίχοι Άρη Δαβαράκη)
 Να μείνουν μόνο τα τραγούδια (1999)
 Του έρωτα το φως (2000)
 Έπεσε έρωτας (2002, μουσική-στίχοι: Στ. Κραουνάκη)
 Μη μου λες αντίο (2004, τραγούδια από την ομώνυμη σειρά του ΑΝΤ1, μουσική Χ. Νικολόπουλου και στίχοι Ελ. Γιαννατσούλια)
 Πάμε μακριά (2006)
 Γλυκά μου μάτια (2009)
 Κώστας Μακεδόνας LIVE (2009)
 Αντικριστά (2011)
 Δεν σου ανήκω (2015, μουσική: Βελλιάδης Κωνσταντίνος, στίχοι: Τέρπανδρος, Συμμετέχει ο Γιώργος Νταλάρας)
Οι Μεγάλες Επιτυχίες Live (2015)
 Είναι πια αργά (2017) Μουσική Μέλισσες, Στίχοι Μέλισσες
Τα Πλοία Της Γραμμής (2018)

Παραπομπές

Εξωτερικοί σύνδεσμοι
 Επίσημη σελίδα

Έλληνες άνδρες τραγουδιστές
Έλληνες πιλότοι